《壬辰九月二十二日再入讲筵进讲得诗三首 其二》
明代·林文俊

迩英持橐总儒绅，香案前头立讲臣。颇怪地偏饶雨露，不知身已近星辰。

彤墀仗簇皇威肃，玉几书呈御览新。讲罢自天传赐宴，九重喜色溢龙鳞。

作者简介：（ 1487—1536）明福建莆田人，字汝英，号方斋。正德六年进士。授编修，官至南京吏部右侍郎。谥文修。有《方斋诗文集》。